**ZAPISNIK**

**s 17. sjednice Gradskog vijeća Grada Skradina**

**17.** sjednica Gradskog vijeća Grada Skradina održana je u četvrtak 12. (dvanaestog) rujna 2019.g. u Uredu gradonačelnika, s početkom u 10,30 sati. Sjednicom je ravnala predsjednica Gradskog vijeća Grada Skradina Nadija Zorica. Pozdravivši nazočne izvršila je prozivku vijećnika. Utvrdila je kako je sjednici od ukupno 13 vijećnika nazočno 8, te kako postoji kvorum za pravovaljano odlučivanje. Sjednici su nazočni: Marijana Laća, Silvana Matić, Milenko Palinić, Antonio Periša, Tonći Petrović, Leonard Radnić, Slavko Skočić i Nadija Zorica.

Sjednici nisu nazočni: Željko Bajalica (opr.ods.), Ivan Banić, Ante Bratić, (opr.ods.), Frane Formenti (opr.ods.) i Florijan Žižić (opr.ods.)

 Sjednici su nazočni gradonačelnik Grada Skradina Antonijo Brajković, te njegovi zamjenici Kristina Vlaić Bubalo i Nikola Milović.

 Predsjednica Gradskog vijeća Grada Skradina Nadija Zorica navela kako je za sjednicu predložen dnevni red s 5. točaka. Prijedloga za izmjenu i dopunu dnevnog reda nije bilo.

Predsjednica Gradskog vijeća Grada Skradina Nadija Zorica stavila je na glasovanje predloženi dnevni red, te je isti jednoglasno usvojen.

 Za raspravu i odlučivanje utvrđen je slijedeći

**D N E V N I R E D**

1. Prijedlog Polugodišnjeg izvještaja o izvršenju Proračuna Grada Skradina za razdoblje

 od 01.01 2019.g. do 30.06.2019.g.

1. Prijedlog Izvještaja o izvršenju polugodišnjeg obračuna Gradske knjižnice „Ivan Pridojević“ Skradin za razdoblje od 01. 01. 2019.g. do 30. 06. 2019.g.
2. Prijedlog Zaključka o primanju na znanje Izvješća o radu gradonačelnika Grada Skradina

za razdoblje 01.01. 2019.g.-30.06. 2019.g.

1. Prijedlog Odluke o dodjeli priznanja Grada Skradina u 2019.g.
2. Prijedlog Odluke o osnivanju Dječjeg vrtića Skradin.

 Sukladno članku 63. Poslovnika slijede vijećnička pitanja, te je predsjednica Gradskog vijeća Grada Skradina Nadija Zorica pozvala vijećnike da postave pitanja, podsjetivši pritom kako svaki vijećnik može postaviti najviše 2 pitanja, te ista moraju biti dostavljena u pisanom obliku.

1. **TONĆI PETROVIĆ, vijećnik HDZ-a:**

„1. Kako ocjenjujete sigurnost građana i imovine glede pljački i provala prošli mjesec te ludiranja (obijesna vožnja) motorima po ulicama naročito Aleji svilara u noćnim satima.

2. S obzirom na pitanja građana i zamolbi da iznesem na Gradskom vijeću pitanja njihova (a i moja) – koliko je rješenja izdao komunalni redar za micanje opasnih stvari s javnih površina poput ostataka željezne konstrukcije u ulici Fra Luje Maruna i kamenih pragova u ulici Grge Vatavuka te koliko je kazni kom.prometnik napisao od 01.04. do 01.09. i koliko je platio Grad za njegovo doškolovanje za redara“

-2-

ODGOVORI:

 Gradonačelnik Grada Skradina Antonijo Brajković odgovorio je:

„1. Sigurnost građana i imovine u Skradinu i ostalim naseljima je dobra, no međutim činjenica jest, a to je problem unazad nekoliko godina, pa i više od deset godina, kako određena percepcija sigurnosti nije na onoj razini koja bi bila kad bi u gradu postojala policijska postaja. Mnogi od ovih problema koji su navedeni i koji evidentno postoje su zbog činjenice što policija zbog niza okolnosti ne može biti i nije prisutna na području Grada. Mi smo nekoliko desetaka puta dopisima, a i osobno sam zvao, te ukazivali na probleme uglavnom prometne prirode, no međutim uvijek je opravdanje bilo kako policija nema sredstava i kadrovskih mogućnosti da pokrije ovaj prostor, a naročito tijekom turističke sezone. Ovo što ste rekli, događa se u svim gradovima. Nažalost, kod nas kad se dogodi problem je izraženiji, jer se možda ne bi dogodio da je policija prisutna. Gradske službe ne mogu ni na koji način, pogotovo ne u noćnim satima, prevenirati. Kamere koje su trebale stvoriti osjećaj sigurnosti i odvraćati nisu u potpunosti to uspjele prevenirati, jer je očito kako se radi o pojedincima kojima to ništa ne znači. Mi ćemo, naravno, nastaviti i dalje pojačavati sigurnost kroz postavljanje novih kamera i kroz pojačani rad prometnog redara kad je u pitanju prometna problematika.

2. Što se tiče Vašeg drugog pitanja, teško Vam sada mogu odgovoriti bez podataka i to ćemo napraviti u pisanoj formi. Znam da komunalni i prometni redar u jednoj osobi ima jako puno posla i kako pokriva 189 km² terena, izdaje rješenja o uklanjanju, prometne kazne za nepropisno parkirane automobile i dr. Sveukupni troškovi doškolovanja iznosili su cca 6.000,00 kn.“

Predsjednica Gradskog vijeća Grada Skradina Nadija Zorica utvrdila je kako je sjednici nazočan Ivan Banić, te je sjednici nazočno 9 (devet) vijećnika.

1. **SILVANA MATIĆ, vijećnica MOST-a:**

„1. S obzirom da se u zadnjih godinu dana asfaltirala cesta prema Prukljanu, otvorila vila u bivšoj OŠ u Sonkoviću te nekoliko privatnih apartmana, posljedično se znatno povećao promet cestom koja vodi od crkve bl. Alojzija Stepinca prema Prukljanu. Osim povećanog broja osobnih automobila, često tuda prometuju i kamp prikolice. Na toj cesti postoje dvije kritične točke na kojima nema nikakve preglednosti prometa iz suprotnog smjera:

Prva je na odvojku za Dragoviće, a druga nedaleko prve, na zavoju kod kuće Stipe Škode. Kako svakodnevno prometujem tim pravcem, imala sam nažalost nekoliko prilika u kojima sam „za dlaku“ izbjegla sudar, pogotovo na odvojku za Dragoviće, gdje sada zakočim (iako sam na glavnoj cesti) i nastavim tek kad vidim da je sigurno proći dalje.

Moje pitanje glasi: da li je moguće što prije postaviti prometna ogledala na ta mjesta, ako ne prije, onda barem do početka slijedeće sezone?

2. S obzirom da nisam dobila konkretan odgovor, ponavljam pitanje sa prošle sjednice: kada će i ostala naselja Grada Skradina dobiti vreće za recikliranje? Sada imamo situaciju da je nekima omogućeno recikliranje otpada, dok mnogima nije. Samim time, obzirom da papir, plastika, metal i staklo čine najveći dio kućanskog otpada (a njihovo se podizanje ne naplaćuje), pravi se i razlika u varijabilnom dijelu cijene koju plaćamo za odvoz otpada.“

-3-

ODGOVORI:

 Gradonačelnik Grada Skradina Antonijo Brajković odgovorio je:

„1. Radi se o županijskoj cesti od naselja Prukljan do spoja s županijskom cestom koja vodi do spoja prema Kuli Peković i Ždrapnju. Mi možemo sugerirati da ustanova koja upravlja tom cestom, radi povećanja sigurnosti postavi takvu vrstu ogledala i nadam se kako će, ako ne do kraja ove godine, a onda u slijedećoj do početka turističke sezone kada je veći obujam prometa i one biti postavljene na neke od ovih lokacija. Grad ne upravlja tom cestom, ali možemo moliti, tražiti i sugerirati ustanovi koja njom upravlja da poboljša razinu prometne sigurnosti i na ovaj način.

2. Što se tiče Vašeg drugog pitanja, pročelnik i ja smo prije neki dan razgovarali s direktoricom našeg komunalnog poduzeća. Ovdje se pojavio problem jer smo do rujna trebali dobiti kante. Međutim, kašnjenje Fonda za zaštitu okoliša i energetsku učinkovitost reflektiralo se i na nas. Ideja je i nadam se da ćemo to moći sprovesti do konca godine, na viškove kanti staviti naljepnice, podijeliti ih građanima kako bi odvajali korisni otpad od komunalnog otpada, te na taj način smanjili troškove zbrinjavanja otpada. Nešto konkretnije Vam ne mogu ponuditi s obzirom da trajnijeg rješenja nema dok ne dobijemo te kante. Možemo premostiti na način da podijelimo ove zelene kante građanima i stavljamo naljepnicu za korisni otpad koji bi se jednom mjesečno prikupljao i odvozio. Trenutno imamo oko 800 kanti što nije dovoljno za sva kućanstva.“

 Pročelnik Jedinstvenog upravnog odjela Grada Skradina dodao je kako je naselje Skradin dobilo vrećice za reciklabilni otpad. Sva ostala naselja trebala su dobiti kante za reciklabilni otpad. Fond je raspisao natječaj u petom mjesecu prošle godine. Taj natječaj je dovršen, nažalost jedino grupa predmeta nabave gdje se te kante nalaze je poništen iz razloga što je procijenjena vrijednost nabave bila premala i po toj cijeni se kante nisu mogle nabaviti. Naveo je kako se ide u novi postupak, a kad će taj postupak biti završen, nema informacija. Grad Skradin uključio se u taj natječaj i Grad bi trebao sufinancirati nabavu tih kanti s 15%. Po njegovu mišljenju nije realno očekivati da će taj natječaj biti gotov do kraja godine, te je u razgovoru s direktoricom komunalnog poduzeća dogovoreno da se na određeni broj kanti kojima raspolaže komunalno poduzeće zalijepe naljepnice i podijele dijelu kućanstva. Na kraju je naveo kako nije realno dijeliti vrećice svima po svim naseljima jer su vrećice potrošna roba i one svojom cijenom podižu onaj fiksni dio odvoza otpada.

1. **SLAVKO SKOČIĆ, vijećnik SDSS-a:**

„1. Koje aktivnosti možete istaknuti u radu Vas i Vaših suradnika za period od 1.07.-10.09. 2019.g. i na čemu mislite raditi do konca 2019.g.

2. Smatrate li opravdanim potrebu osvjetljenja državne ceste na potezu most ulaz u Skradinsko Polje i namjeravate li to uvrstiti u Proračun za 2020.godinu“

ODGOVORI:

Gradonačelnik Grada Skradina Antonijo Brajković odgovorio je:

„1. U odnosu na Vaše prvo pitanje mogu reći, a to su svjedoci svi zaposlenici Gradske uprave kako imamo iznimno puno posla i radi se intenzivno. Teško mi je sada izdvajati nešto posebno, ali činjenica je kako se radi svaki dan i nema praznog hoda, a sve u cilju da ono što smo zacrtali u našim planovima do kraja godine i ostvarimo. Proračun i Programi će biti najbolji pokazatelji svega izrečenoga. Isto tako, izvješća o radu gradonačelnika također su pokazatelji onoga što se radi.

-4-

2. Što se tiče Vašeg drugog pitanja, podržavam svaki projekt kojem je za cilj podizanje komunalne razine bilo kojeg naselja i sigurnosti, tako da mislim kako je nužno i u ovom dijelu postaviti javnu rasvjetu i na taj način poboljšati sigurnost prometa i razinu komunalne opremljenosti naselja. Da bi nešto uvrstili u proračun moramo prije toga napraviti određeni projekt. Ako postoji u projektu, tim lakše je i pristupiti postavljanju. Naveo bi kako postoji problem i kod križanja za naselja Sonković i Gračac. Možemo izraditi projekt za to križanje, usput i ovog dijela na ulazu u Skradinsko Polje, te uvrstiti u Proračun za 2020.g.“

Sukladno članku 78.st.7. Poslovnika Gradskog vijeća Grada Skradina, koji određuje redoslijed usvajanja Zapisnika s prethodne sjednice, te sukladno članku 101.st.1. Poslovnika Gradskog vijeća Grada Skradina, predsjednica Gradskog vijeća Grada Skradina Nadija Zorica pitala je vijećnike da li imaju primjedbe na Zapisnik s 16. sjednice Gradskog vijeća Grada Skradina. Kako se nitko nije javio, predsjednica Gradskog vijeća Grada Skradina Nadija Zorica stavila je isti na glasovanje. Zapisnik s 16. sjednice Gradskog vijeća Grada Skradina jednoglasno je usvojen.

-5-

**RASPRAVA I ODLUČIVANJE**

**Točka 1.**

**Prijedlog** **Polugodišnjeg izvještaja o izvršenju Proračuna Grada**

**Skradina za razdoblje od 01.01 2019.g. do 30.06.2019.g.**

O prijedlogu Polugodišnjeg izvještaja o izvršenju Proračuna Grada Skradina za razdoblje od 01.01 2019.g. do 30.06.2019.g. uvodno izlaganje podnijela je viša stručna suradnica u Službi za proračun i financije Ivana Sučić. Navela je kako su ukupni prihodi iznosili 11.634.420,73 kn u odnosu na izvorni plan koji je bio 44.322.915,00 kn, iz čega proizlazi kako je indeks oko 26%. Ukupni rashodi iznose 7.198. 137,00 kn, što u odnosu na izvorni plan iznosi oko 16%. Navela je kako se čini da je postotak mali, međutim u drugoj polovici godine ima dosta projekata u realizaciji gdje računi još nisu stigli. Sastavni dio ovog Polugodišnjeg izvještaja čini i Izvještaj o provedbi Plana razvojnih programa Grada Skradina za razdoblje od 2019.-2021.g. (od 01.01.2019. do 30.06.2019.g.) gdje se mogu točno vidjeti tekući kapitalni projekti. Potom je otvorena rasprava.

 Vijećnica Silvana Matić javila se za riječ i pitala za slijedeće projekte „Kulturni centar Grada Skradina“, te projekt „Zaželi“, odnosno zašto je tako malo izvršenje navedenih projekata. Viša stručna suradnica Ivana Sučić obrazložila je za projekt „Kultura u centru“ kako se s realizacijom tog projekta započelo s 01.04. ove godine kada su primljene u službu zaposlenice koje rade na tom projektu i tek su u mjesecu lipnju uplaćeni predujmovi, odnosno iznosi da se projekti mogu voditi. Iz tog razloga je mala realizacija, jer se ovo izvješće odnosi na razdoblje do 30.06. Što se tiče projekta „Zaželi“, prikazane su samo higijenske potrepštine. Tu je bio problem što financijska sredstva nisu stizala redovito iz nadležnog ministarstva, već je plaća zaposlenicima na projektu isplaćivana iz sredstava Grada. Gradonačelnik Antonijo Brajković dodao je kako je važno napomenuti kako problem nije bio u gradskim službama, ponajmanje kolega koji vode projekt „Zaželi“, već u provedbenim i nadzornim tijelima, odnosno u Ministarstvu rada i mirovinskog sustava, gdje su postojala određena „uska grla“ koja nisu mogla obraditi svu dokumentaciju koja stiže s terena, te je to i bio uzrok velikih kašnjenja u isplatama.

Kako se više nitko nije javio za riječ, predsjednica Gradskog vijeća Grada Skradina

Nadija Zorica stavila je na glasovanje prijedlog Polugodišnjeg izvještaja o izvršenju Proračuna Grada Skradina za razdoblje od 01.01 2019.g. do 30.06.2019.g., te je isti jednoglasno (9 nazočnih vijećnika) usvojen.

 Polugodišnji izvještaj prilaže se Zapisniku pod 1) i čini njegov sastavni dio.

**Točka 2.**

**Prijedlog** **Izvještaja o izvršenju polugodišnjeg obračuna Gradske knjižnice**

**„Ivan Pridojević“ Skradin za razdoblje od 01. 01. 2019.g. do 30. 06. 2019.g.**

Nakon uvodnog obrazloženja od strane više stručne suradnice Ivane Sučić o prijedlogu Izvještaja o izvršenju polugodišnjeg obračuna Gradske knjižnice „Ivan Pridojević“ Skradin za razdoblje od 01. 01. 2019.g. do 30. 06. 2019.g., otvorena je rasprava.

-6-

Kako se nitko nije javio za riječ, predsjednica Gradskog vijeća Grada Skradina Nadija

Zorica stavila je na glasovanje prijedlog Izvještaja o izvršenju polugodišnjeg obračuna Gradske knjižnice „Ivan Pridojević“ Skradin za razdoblje od 01. 01. 2019.g. do 30. 06. 2019.g., te je isti jednoglasno (9 nazočnih vijećnika) usvojen.

 Izvještaj se prilaže Zapisniku se pod 2) i čini njegov sastavni dio.

**Točka 3.**

**Prijedlog** **Zaključka o primanju na znanje Izvješća o radu gradonačelnika**

**Grada Skradina za razdoblje 01.01. 2019.g.-30.06. 2019.g.**

Nakon uvodnog izlaganja o prijedlogu Zaključka o primanju na znanje Izvješća o radu gradonačelnika Grada Skradina za razdoblje 01.01. 2019.g.-30.06. 2019.g., od strane gradonačelnika Antonija Brajkovića, otvorena je rasprava.

Kako se nitko nije javio za riječ, Gradsko vijeće Grada Skradina primilo je na znanje Izvješće o radu gradonačelnika Grada Skradina za razdoblje 01.01. 2019.g.-30.06. 2019.g.

Zaključak se prilaže Zapisniku pod 3) i čini njegov sastavni dio.

**Točka 4.**

**Prijedlog Odluke o dodjeli priznanja Grada Skradina u 2019.g.**

Predsjednica Gradskog vijeća Grada Skradina Nadija Zorica dala je riječ predsjednici Odbora za priznanja Grada Skradina Marijani Laća. Predsjednica Odbora za priznanja Grada Skradina Marijana Laća navela je kako je dana 06. rujna 2019.g. održana 6. sjednica Odbora za priznanja Grada Skradina na kojoj je utvrđen prijedlog Odluke o dodjeli priznanja Grada Skradina u 2019.g. Sukladno Obavijesti koja je objavljena u dnevnom tisku „SLOBODNA DALMACIJA“ od 18. srpnja 2019.g. u propisanom roku zaprimljena su 3 (tri) prijedloga, i to:

- prijedlog Tonćia Petrovića iz Skradina, koji je predložio da se priznanje, odnosno NAGRADA ZA ŽIVOTNO DJELO GRADA SKRADINA, dodijeli:

■ ANTI ANIĆU (posthumno) – za osobit i izniman doprinos u promicanju i razvoju športa među mladima, neumornom radu i djelovanju u NK „SOŠK“ Skradin, te aktivnom sudjelovanju u društvenom životu Grada.

- prijedlog Jakova Sušića iz Skradina, koji je predložio da se priznanje, odnosno NAGRADA GRADA SKRADINA, dodijeli:

■ OGRANKU MATICE HRVATSKE SKRADIN – za osobit i nemjerljiv doprinos u

afirmaciji i valorizaciji regionalnih vrijednosti i očuvanju lokalnih tradicija, te

publiciranju kulturne i povijesne baštine skradinskog kraja.

-7-

- prijedlog gradonačelnika Grada Skradina koji je predložio da se priznanje, odnosno Nagrada Grada Skradina dodijeli:

■ DANI JURIĆU – za izniman doprinos na ustrajnosti čuvanja tradicijske kulture i kulturnog blaga, te neumornoj prezentaciji narodnog blaga i običaja iz hrvatske „škrinje“ baštine

Na navedenoj sjednici, Odbor je zaključio kako su dostavljeni prijedlozi valjani, te je sukladno podnesenim prijedlozima Odbor izradio prijedlog Odluke o dodjeli priznanja Grada Skradina u 2019.g. Odbor predlaže Gradskom vijeću Grada Skradina da prihvati dostavljeni prijedlog Odluke o dodjeli priznanja Grada Skradina u 2019.g., sukladno članku 14. Odluke o priznanjima Grada Skradina („Službeni vjesnik Šibensko-kninske županije“, broj 11/01).

Predsjednica Gradskog vijeća Grada Skradina Nadija Zorica navela je kako se, sukladno članku 14. Odluke o priznanjima Grada Skradina o prijedlozima za dodjelu priznanja Grada Skradina glasuje o svakom prijedlogu posebno, bez prethodne rasprave. Potom je stavila na glasovanje prijedlog da se Nagrada za životno djelo Grada Skradina dodijeli ANTI ANIĆU (posthumno) – za osobit i izniman doprinos u promicanju i razvoju športa među mladima, neumornom radu i djelovanju u NK „SOŠK“ Skradin, te aktivnom sudjelovanju u društvenom životu Grada. Prijedlog je jednoglasno (9 nazočnih vijećnika) usvojen.

Zatim je stavila na glasovanje prijedlog da se Nagrada Grada Skradina dodijeli OGRANKU MATICE HRVATSKE SKRADIN – za osobit i nemjerljiv doprinos u afirmaciji i valorizaciji regionalnih vrijednosti i očuvanju lokalnih tradicija, te publiciranju kulturne i povijesne baštine skradinskog kraja. Prijedlog je također jednoglasno (9 nazočnih vijećnika) usvojen. Na kraju je stavila na glasovanje prijedlog da se Nagrada Grada Skradina dodijeli DANI JURIĆU – za izniman doprinos na ustrajnosti čuvanja tradicijske kulture i kulturnog blaga, te neumornoj prezentaciji narodnog blaga i običaja iz hrvatske „škrinje“ baštine. Prijedlog je jednoglasno

(9 nazočnih vijećnika) usvojen.

 Gradsko vijeće Grada Skradina jednoglasno je (9 nazočnih vijećnika) donijelo Odluku o dodjeli priznanja Grada Skradina u 2019.g.

Odluka se prilaže Zapisniku pod 4) i čini njegov sastavni dio.

**Točka 5.**

**Prijedlog** **Odluke o osnivanju Dječjeg vrtića Skradin**

O prijedlogu Odluke o osnivanju Dječjeg vrtića Skradin uvodno izlaganje podnio je gradonačelnik Grada Skradina Antonijo Brajković. Naveo je kako su vijećnici upoznati s aktivnostima Grada Skradina u zadnjih nekoliko godina da kroz vanproračunska financiranja, konkretno kroz Agenciju za plaćanje u poljoprivredi i Fond koji se odnosi na ruralni razvoj, aplicira i ostvari sredstva za izgradnju novog dječjeg vrtića. Budući da je aplikacija Grada Skradina na izgradnji dječjeg vrtića bila uspješna, odobrena su sredstva i potpisan je ugovor, Grad je obvezan osnovati svoju ustanovu i najmanje 5 godina s njom upravljati. Dalje je naveo kako je na tom putu osnivanja ustanove, odnosno dječjeg vrtića nužno poduzeti niz pravnih i proceduralnih radnji kako bi vrtić dobio svoju pravnu osobnost i kako bi otvorio svoja vrata i pružao one usluge koje vrtić pruža sukladno zakonu i pozitivnim propisima koji se odnose na predškolski odgoj i obrazovanje. Uputio je vijećnike na, sjednici prisutnu, gospođu Zoranu Ivić,

-8-

ravnateljicu Dječjeg vrtića „ŽIŽULA“ Šibenik koja može detaljnije upoznati vijećnike o svemu onom što predstoji na putu osnivanja dječjeg vrtića. Potom je predsjednica Gradskog vijeća Grada Skradina Nadija Zorica dala riječ gospođi Zorani Ivić koja je od strane predlagatelja Odluke predložena za privremenu ravnateljicu Dječjeg vrtića Skradin i koja bi trebala poduzimati sve potrebne radnje i poslove u svezi osnivanja i poslovanja Dječjeg vrtića kao samostalne ustanove. Gospođa Zorana Ivić predstavila je sebe i svoj dugogodišnji rad, te je potom navela kako je osnivanje dječjeg vrtića veliki proces zasnovan na nizu zadaća. Nakon donošenja Odluke o osnivanju dječjeg vrtića, odluka se dostavlja Ministarstvu znanosti i obrazovanju koje treba dati suglasnost na akt o osnivanju. Slijedeći su koraci donošenje plana i programa, koje također treba odobriti prethodno navedeno Ministarstvo. Istaknula je kako će, u procesu osnivanja dječjeg vrtića, biti dotaknuta većina Ministarstava; od Ministarstva znanosti i obrazovanja, Ministarstva uprave, Ministarstva zdravstva, Ureda državne uprave u županiji, te kako postoji hodogram od 32 točke što se sve treba događati do trenutka kada će vrtić otvoriti svoja vrata i dobiti rješenje Ureda državne uprave o početku obavljanja djelatnosti. Na kraju je navela kako će sa svoje strane učiniti sve što je u njenoj moći kako bi Skradin dobio moderan, profesionalan vrtić, te je istaknula kako je velika privilegija što je Skradin uspio dobiti sredstva među prvima u županiji. Pozvala je vijećnike da ukoliko smatraju da im je nešto važno ili im je nejasno mogu postaviti pitanja. Potom je otvorena rasprava.

Za riječ se javila vijećnica Silvana Matić i navela kako ima dva pitanja. Prvo je pitanje, odnosno pojašnjenje članka 15. prijedloga Odluke o osnivanju Dječjeg vrtića. Gospođa Zorana Ivić odgovorila je kako je to protokolarni dio koji proizlazi iz svih osnivačkih akata. Okvirno je napravljen, jer se još uvijek ne zna i ne može pretpostaviti što se tijekom poduzimanja radnji osnivanja vrtića može pojaviti i što zatrebati. Pročelnik Jedinstvenog upravnog odjela Josip Silov dodao je kako se ovaj članak odnosi i na privremenog ravnatelja, ali i ravnatelja koji bude imenovan nakon provedenog javnog natječaja. Ove odredbe ima svaka ustanova, a ona određuje granicu do koje ravnatelj samostalno raspolaže sredstvima, odnosno kada treba tražiti suglasnost Upravnog vijeća, odnosno Osnivača. Odlukom se ograničava ravnatelj i do određenog iznosa, ravnatelj donosi odluku sam, a sve što je preko toga, odlučivat će Upravno vijeće, a iznad iznosa od 200.000,00 kn, ustanova mora dobiti suglasnost Osnivača, odnosno Gradskog vijeća.

Drugo pitanje vijećnice Silvane Matić odnosilo se na prehranu, odnosno kuhinju u samom dječjem vrtiću, te pita da li je u dogovoru s Ministarstvom poljoprivrede ili nekim drugim moguće sam uzgojiti dio povrća ili stupiti u kontakt s lokalnim proizvođačima u cilju da se djeca što zdravije hrane. Gospođa Zorana Ivić je odgovorila kako se to odnosi na trenutak kada se ustroji ustanova i ona započne s radom. Postoje osobe koje su zadužene za pisanje jelovnika koji je usklađen sa standardima. Tu je obvezna suradnja s Zavodom za javno zdravstvo kada je u pitanju kvaliteta prehrane. Kada započne s radom, ustanova ima nadzor svaka 3 mjeseca mikrobiologije i energetike. Kuha se raznovrsna hrana, te se pokušava ići i na uvođenje nove hrane koja djeci bude servirana na zanimljiv i prihvatljiv način. Gradonačelnik Antonijo Brajković dopunio je kako dječji vrtić Skradin neće imati kuhinju u smislu da se u njoj kuha, nego će to biti distributivna kuhinja. Buduća uprava vrtića morat će provesti postupak nabave prehrane. Odabrani ponuditelj provodit će pripremu i dostavu hrane koja će morati biti složena po određenim jelovnicima koji zadovoljavaju predškolski odgoj odnosno propisane standarde prehrane za dječji vrtić. A taj netko tko bude odabran, namirnice će nabavljati ili od lokalnog ili nekog drugog. Gospođa Zorana Ivić dodatno je pojasnila kako je prehrana u vrtiću koncipirana na

-9-

temelju Priručnika kojeg su prije deset godina izradile medicinske sestre i zdravstveni voditelji za potrebe Grada Zagreba. Postoje razni jelovnici: za velike i male, proljetni i ljetni itd. Kuhati za djecu nije isto kao kuhati za odrasle. Kod kuhanja za djecu ne koriste se nikakvi pojačivači okusa (začini), jedino što se hrana soli u malim količinama. Pokušavaju se nabaviti raznovrsne namirnice, primjerene djeci kako bi im se to potom serviralo na jedan zanimljiv način. Vrlo je važan i pristup odgajatelja kako će djeci prezentirati ono što im je servirano za jelo. Po državnom pedagoškom standardu predviđena su četiri obroka: zajutrak, doručak, ručak i užina.

Kako se više nitko nije javio za riječ, predsjednica Gradskog vijeća Grada Skradina Nadija Zorica stavila je na glasovanje prijedlog Odluke o osnivanju Dječjeg vrtića Skradin, te je ista jednoglasno (9 nazočnih vijećnika) usvojena.

Odluka se prilaže Zapisniku pod 5) i čini njegov sastavni dio.

Sjednica je završena u 11,25 sati.

**ZAPISNIK SASTAVILA:**

Paulina Radeljak,v.r.

 **GRADSKO VIJEĆE**

 **GRADA SKRADINA**

 **PREDSJEDNICA**

 Nadija Zorica,v.r.